
REFERAT
privind alocarea sumei de 45.000 RON din bugetul local în vederea organizării de către Municipiul Timişoara a unui eveniment dedicat împlinirii a 20 de ani de la semnarea Protocolului de Înfrăţire a oraşului Timişoara cu oraşul Faenza din Italia
În anul 2011 se împlinesc 20 de ani de la semnarea Protocolului de Înfrăţire a oraşului Timişoara cu oraşul Faenza. Cu acest prilej,  Municipiul Timişoara intenţionează sărbătorirea acestui eveniment prin desfăşurarea unor activităţi de amploare, menite să marcheze şi să sublinieze importanţa colaborării dintre cele două oraşe.
Astfel, în perioada 01- 04.04.2011, o delegaţie a oraşului Faenza, condusă de dl. Giovanni Malpezzi, actualul primar al oraşului, va fi prezentă în Timişoara pentru a participa la acţiunile organizate de Primăria Municipiului Timişoara cu ocazia acestui eveniment. Din delegaţie va face parte şi fostul primar al oraşului, la data semnării acordului, alţi reprezentanţi ai administraţiei locale din Faenza, oameni de afaceri din Italia ş.a.
Evenimentul propus va implica organizarea unei serii de acţiuni culturale, precum concerte, expoziţii documentare, expoziţii artă/foto, promovarea publică a evenimentului, precum şi întâlniri de lucru între reprezentanţi ai departamentelor omoloage din cele două oraşe, necesare aniversării acestui eveniment important, oferind posibilitatea de afirmare a potenţialului economic, multicultural şi turistic al municipiului Timişoara în Italia. Organizarea acestor acţiuni constituie totodată un cadru necesar pentru consolidarea legăturilor dintre autorităţile locale din cele două oraşe înfrăţite, contribuind totodată la mărirea orizonturilor de dezvoltare economică a oraşului Timişoara. 
Pentru organizarea acestui eveniment s-a estimat un necesar de 45.000 lei pentru organizarea acţiuni culturale precum concerte, expoziţii documentare, expoziţii artă/foto, pentru achiziţionarea de materiale de promovare locală, cheltuieli de masă, cazare, închiriere sală, servicii de interpretare etc.
Având în vedere cele mai sus menţionate, propunem spre aprobare următoarele:

1.  Organizarea de către Municipiul Timişoara a unui eveniment dedicat împlinirii a 20 de ani de la semnarea Protocolului de Înfrăţire a oraşului Timişoara cu oraşul Faenza din Italia.
2. (1) Alocarea sumei de 45.000 lei din bugetul local pentru acoperirea cheltuielilor implicate de organizarea evenimentului prevăzut la punctul 1 din prezentul referat.
(2) După eveniment, Direcţia Dezvoltare din cadrul Primăriei Municipiului Timişoara se obligă să prezinte Consiliului Local al Municipiului Timişoara o informare privind efectuarea cheltuielilor. Justificarea şi decontarea cheltuielilor se vor realiza numai pe bază de acte doveditoare, conform legii. 

